khistorydata/jeongjo-sjw-relations huggingface dataset:
정조 23년 · 목
全羅監司趙宗鉉狀啓以爲金堤郡殺獄罪人李元奉毆打鄭良山第十八日致死丁巳閏六月初九日依例檢驗初檢官金堤郡守徐季修檢狀實因以被打致死懸錄正犯以李元奉懸錄覆檢官金溝縣令成鼎柱檢狀實因正犯與初檢同此獄則怒行人不禮之失施農家無法之棍及其醉漢之詬辱又激多人之齊憤首犯者元奉足踢者元奉斷以正犯獄體當然而第其若男若女或打或踢則安知元奉之必爲罪魁脅傷之的是實因乎且良山之死若由於被踢則屍帳之以被打懸錄又何其相舛也反覆參究轉益訝惑雖以情理言之憤出公共犯無彼此而他皆全釋渠乃獨罹恐欠平允之政益山郡殺獄罪人金官亥毆踢金今連第十二日致死戊午正月初二日依例檢驗初檢官益山郡守金箕南檢狀實因以被打致死懸錄正犯以金官亥懸錄覆檢官龍安縣監金東覽檢狀實因正犯與初檢同此獄則傷痕昭著於脈錄眞贓莫掩於證招獄情到此已成斷案而屍親旣謂以時氣之不汗死者亦不言傷處之爲祟其痛其死之由病由打有不可以臆逆斷人殺活關係莫重蓄疑成案有乖獄體且法文中辜內病死條有別增餘患之論以此旁引雖近傅會別添他症亦或無怪則終不敢以致命之根因全歸之於被傷之較重全州府殺獄罪人曺汗福毆打其妻私婢分梅第三日致死戊午三月十七日依例檢驗初檢官全州判官沈養之檢狀實因以被打致死懸錄正犯以曺汗福懸錄覆檢官益山郡守金箕南檢狀實因正犯與初檢同此獄則傷旣狼藉證又丁寧如法訊服在所不已而以警妻之意成殺妻之變死固不幸殺亦不幸且其遍身痕損殆無完膚而磕擦居半撞觸可驗則藉令不加毆亦足以受傷汗福固難免殺人之科分梅亦不無戕身之跡似此情理合有參量而事關重獄不敢輕議茂長縣殺獄罪人鄭必得以煙竹直刺李守卜左眼當日致死己未二月二十九日依例檢驗初檢官茂長縣監李儒修檢狀實因以被刺致死懸錄正犯以鄭必得懸錄覆檢官古阜郡守李邦億檢狀實因正犯與初檢同此獄則詞案俱備無容更議而舊冤未伸新憤又激蹶起直前不省何物之在手却立失色莫掩驚怯之著外者未必意在故殺適其時丁不幸今若一以法斷之則妹旣冤死娚又償死由一人而竝兩命恐欠審恤之典○刑曹啓言金堤郡李元奉獄事則元奉之首犯足踢非但衆招之歸一渠亦無辭而自服則元奉爲此獄正犯似無異議而想像其時光景則良山乘憤元奉盛氣各自向前計在必勝而人之用力右邊爲利元奉之踢果用右足則其痕必在於左脅今其踢痕乃在右後脅則安知非在後者之所踢且一場血戰人人逞毐衆毆群踢紛然竝集於良山之一身而喧閧之中爾我莫辨則下手之孰輕孰重有誰諦認道啓所論中他皆全釋渠乃獨罹云者或近事情而獄體甚重不敢擅便請上裁益山郡金官亥獄事則當初起鬧旣由於官亥之挾詐遷延畢竟致命亦由於官亥之乘憤毆踢傷痕昭著於緊要之處實因符合於看證之招獄情無隱斷案已成敢售延生之計專諉戕殺之實者究厥情狀誠極痛惡依前訊推期於輸款全州府曺汗福獄事則夫婦之間有此殺越之擧者非徒獄情之驚駭亦係倫常之變怪而第其惡其貽羞乘憤毆打初非必殺之心含水沃面邀醫試鍼都是欲生之情則畢竟致死眞是不幸法雖難貸情有可原請上裁茂長縣鄭必得獄事則薄葬其姊豈是必報之讎妄揮煙竹豈是必殺之心偶刺其眼不幸而死其爲無心而誤殺也已可知矣而復其姊之讎今無可執之言殺守卜之罪已成難貰之案執法之論恐難低仰如前訊推期於得情敎以金堤李元奉則當初成獄似出於重人命懲弊習之意其時道臣亦未必必欲置法而具此案眉州之俗近古者有三其一卽農夫之合耦相助也務本如是力作如是故其民亦易治如使金堤之倅能效黎希聲之治法則豈或使南畝襏襫之良民罹此無知妄作之犯乎況衆犯尤異於獨爲故犯則仍因囚推不亦至冤之甚乎元奉漢嚴刑一次勘放當該郡守從重推考益山金官亥則道啓中斷人殺活不可蓄疑成案云而引之以別添他症之疑端者甚爲明的卽爲依道啓施行全州曺汗福則如許獄案多從生科自有斟量者存況其本情出於無情道狀曹啓之論列俱是矣嚴刑酌放事分付茂長鄭必得則妹旣冤死娚亦瘐斃誠可矜卿等疑輕之論與道伯不甚異同必得身付之道臣施以次律○全羅監司趙宗鉉狀啓以爲道內已錄啓殺獄罪人中泰仁金相彦情犯雖極痛惡實因終涉眩惑蓋此金相彦憑藉於詗盜不明其爲賊惡名勒加於平民酷刑私施於病脚旣犯殺獄又關後弊而加辜限施行曹啓有據因本傷致死道狀無疑九年訊推鐵案已成而第伏念成獄之體專係於初覆檢驗檢驗之法歸重於致命實因者自是格例也至於此囚則兩檢所論莫不先言病證後曰杖痕及其成案之後本道之更査攸司之覆奏條列愈詳論斷愈重者蓋因邑校之濫刑虐民罪在罔赦而依違之案眩幻之供於是乎劈破無餘大抵此獄肯綮惟在於其死之由病由傷而方其虐刑也先施於魁首之朴根次及於隨從之光石苟論手勢之先緊後歇宜有傷處之彼重此輕而朴根則無��光石則成膿者乃是水腫本病杖毐添傷之致若使死者無本病則傷必不至於死無添傷則病亦不至於死然則病也傷也等是致死之因而直斷以杖傷不究其病祟一任因循不思陳聞甚非所以仰體欽恤之德故敢此論列恭俟稟處○刑曹啓言此獄成案旣久之後道臣之求生於必死之中有此稟啓者實出於重人命之意而其所執爲疑端者其說有二一則朴根光石同被惡刑而一生一死者也一則光石以病脚之人被訊盜之刑以至致命則其死之因病因杖若有可疑者然此有一言可破者夫引繩而其弊者先絶擲器而其釁者先碎而其絶其碎者物也其引其擲者人也若不引則不絶不擲則不碎然則引之擲之誰執其咎今此朴根繩器之不弊不釁者故被惡刑而不死者理也光石繩器之旣弊旣釁者故被惡刑而先死者勢也朴根雖無病若是重刑則何以必生光石雖有病若非其刑則何以必死光石雖以水腫之脚亦服耘田之役則決非時日間死亡之人而一被酷刑終至致命則因病致死初非可論請正犯金相彦嚴訊得情依法償命敎以死由本傷則償殺之論固當耳傷亦由病則付生之說亦是矣以兩條甲乙之見平心公觀則主付生者其說尤有據京外捕校之虐害無告隨現雖用加倍之律而一律關頭何可拘此乎金相彦分付道臣親執嚴刑減死遠地爲奴
정조 23년 · 강
命慶州囚金郁萬施以惟輕之律東菜囚孫貞日另覈取服
정조 23년 · 목
慶尙監司申耆狀啓以爲慶州府殺獄罪人金郁萬獄事因本道御史金羲淳別單有更査之命矣尙州牧使李素大丘判官洪景斗密陽府使金履顯會査官差定眼同推覈蓋此獄事郁萬班族也山僧之毆曳其弟雖曰激怒十里趕到忿氣當息則白晝刺殺恐非常情寺庭聚閧雖有强弱之勢不過尋常滾鬪別無急切迫隘之境則拔刀自刺亦係理外正犯漫漶之供雖不足取信看證諸人宜無所見之異同而苦主邊曰以見縛而被刺元犯邊曰以不縛而自刺各相立證實難折衷詞證旣若是則當以刃刺光景檢驗形證細究勘定假令再瞻初無見縛之事各執兩手欲爲北結之狀申林兩漢亦不得掩諱則兩臂被執者何能拔人之刀刺己之胸乎忽然仆地刀在僧手之說看證兇身之所共道而刃刺之後命已絶矣刀尙在手必無其理持刀拭血之狀衆目之所覩當者亦自說道而倉卒殺變常情自當驚怯則他人自刎之刀豈敢奪而持之從容拭血乎以屍帳傷處言之有違自刺之驗明是被刺之形則漢瞻招中北結仰臥後郁萬直刺云者足爲實際語而兩脅膊傷處又是縛索之痕也自刺與被刺立判於縛與不縛而縛索之痕元犯亦爲目見則乃敢以漢瞻等死後束縛之說粧撰納供人心雖難測豈有束縛已死者之臂要作陷人之證乎以此以彼實因執定無容他議而特以詞證之互異起疑原恕則三尺之律將無所施嚴訊取服斷不可已令該曹稟處○刑曹啓言此獄之許多疑端反覆細究終無以釋然于中執法之地雖不敢遽議從輕恤刑之義亦不可必置償命請上裁敎以繡啓道啓曹啓皆曰可疑疑之云者從輕之謂也於此豈有別見乎但當曰從公論施行而已金郁萬施以惟輕之律事分付道臣殺獄回啓之無敢遲滯飭敎何如而七月査啓今始回啓其間不爲擧行之判堂爲先越俸一等此後則令該房稟旨定式回啓期限過此則該房請推事定式亦令廟堂知此時或提飭各房行査公事列錄一板入啓以爲常目之助事各該房載之故事亦爲定式遵行○慶尙監司申耆狀啓以爲東菜府殺獄罪人孫貞日獄事嚴査窮覈期於得實以聞事判下矣梁山郡守迎日縣監會査官差定使之馳往東菜府與地方官眼同窮覈論報之意發關分付矣會査官東菜府使金觀柱梁山郡守李文道迎日縣監李弘達跋辭以爲孫貞日之爲此獄正犯事事巧湊節節潛符雖其間煞有一二招之前後稍左者而俱係薄物細節之些少差爽則又安可以掩其大同公議之全體而歸之疑案不以時決折哉區區愚見竊以爲略纖芥沒緊之疑據萬口一辭之證亟加當施之律俾洩貞婦之冤恐不可已云矣蓋此獄事前後七年之間屢經査究莫不以孫貞日爲眞箇正犯前人之見非曰不備而臣於年前待罪喉院時適値査啓之來到考閱一通之案竊以爲朴女常賤女子而受刃保潔節烈卓異貞日無賴總角而畢竟見捉已成完獄足見天理之昭著而但其金常福李癸丑之招或曰女先男後或曰男先女後者終未歸一孫突同雖以銅項煙竹證爲貞日之物而柯柄刀麻總鞋終以不知爲對兩箇樵童之一帿場遠望之地髮纔過領腰有帶物之說牽合爲緊證者俱不無一分疑端及夫秋曹議讞時臣以佐貳隨參則獄案更無他節拍淺見依舊是訝惑矣其後買餳時踟躕不去之招出而貞日之兇跡愈添鄭來新午前相見之供發而貞日之生路稍開而臣則俱未敢深信也場市間一番買餹未必深看求樂里趁早逢着亦涉虛謊安知非屍親泛及之說爲鎭校之所勒成元犯圖生之計以別人而爲明證乎至於今番會査別無新執之證左不過舊案之蹈襲則疑之一字終未釋然八年之獄尙未究竟貞日瘐死之前恐難取服如其歲月寢久眞贓莫究則刑政所關豈不大加悶慮乎今此査啓又未能徹底覈實對揚明命竊不勝悚惶之地獄體至嚴旣無傅輕之端則所當更請嚴訊而旣有前後膚淺之見謹此陳聞令該曹稟處○刑曹啓言孫貞日之爲此獄正犯明若觀火而惟其擰頑之質終始忍杖抵賴不服者尤極兇慘請別加嚴訊斯速得情敎以疑猶舊也更令菜伯出意見另覈取服報來後狀聞事分付道臣
정조 23년 · 강
召見來待諸臣于便殿檢校提學鄭民始原任直提學徐鼎修鄭大容直提學李晩秀檢校直閣徐榮輔沈象奎直閣金近淳檢校待敎李存秀水原留守徐有隣藥房提調金文淳吏曹參判李書九抄啓文臣金履載
정조 23년 · 목
予曰予於近日課讀新印春秋今日纔完讀而慈宮爲念予幼少時冊施時之事設小饌以識喜故玆與卿等共嘗之有隣等曰萬幾之餘有此課讀不以爲疲此實歷代史牒中所無之盛擧而慈宮之爲設冊施時尤是盛擧也好事也臣等不勝歡欣頌祝之至臣等之獲參賜饌竊不勝榮辛矣仍命宣饌訖書下御製命入侍諸臣及春秋懸讀編校及監印與聞諸臣竝許賡進
정조 23년 · 강
命迎華驛鳩戶財力以均廳年例減貢給代條限三年出給
정조 23년 · 목
水原留守徐有隣啓言迎華驛移建之後鳩戶募民不容少忽而所入財力今難加劃均廳年例減貢給代條限三年出給則數雖不多庶可需用該廳似或以預下爲難而此等處宜有別般軫念之擧亦非引而爲例之事請以此分付從之
정조 23년 · 강
命諸路採金申禁事令廟堂稟處咸興囚朴宗楨嚴訊取服慶州囚李進國卽捧遲晩招以聞前道臣李集斗施以罷職之典當該會寧府使捧現告拿來重繩慶源府使成鎭殷穩城前府使柳相燁拿處
정조 23년 · 목
咸鏡監司具㢞狀啓以爲咸興府殺獄罪人朴宗楨足踢盧明鉉第二日致死戊午四月初四日依例檢驗初檢官咸興判官金履裕檢狀實因以被踢致死懸錄正犯以朴宗楨懸錄覆檢官定平府使崔命健檢狀實因正犯與初檢同此獄要害之傷痕狼藉明白之詞證俱備則朴宗楨償命之律毫無可疑今方連加月推期於輸款慶源府殺獄罪人李進國足踢南孝元第十五日致死己未正月初八日行檢初檢官慶源府使成鎭殷檢狀以爲此獄元犯居在會寧一百七十里地移文該邑使之捉送檢驗一事法不可遲滯故依例檢驗實因以被踢致死懸錄而會寧府只從元犯發明之說終不捉送云覆檢官穩城府使柳相燁檢狀實因與初檢同前道臣李集斗以待罪人捉來雖經覆檢更爲檢驗之意題送慶源府使成鎭殷三檢狀實因與初檢同正犯以李進國懸錄穩城府使柳相燁四檢狀實因正犯與三檢同此獄之至於四檢非緣獄情之或有疑眩直以正犯干連在於百七十里之遠檢驗始終至於四十四日之久而含嫌而首犯者進國也毐踢而致命者進國也一場之看證昭著屢檢之情節畢露則李進國之爲正犯更無可疑而游辭呑吐終不輸款者節節痛惡連加月推期於取服李陽伸則論其所犯可謂同惡相濟而孝元之致死旣由進國之踢胸不在陽伸之打肩則陽伸宜有參酌勘律之道令該曹稟處○刑曹啓言咸興府殺獄罪人朴宗楨獄事嚴訊得情依法償命無容更議蓋宗楨昌白方其狼狽於銀店覬覦於金壙逗留旅店共謀潛採也所慮者面告也故欲見風憲暗自圖囑之際始知里尊必欲發告之事冀幸挽止而及其哀乞而拂袖也乃發狠毐之怒要於路而必欲甘心首犯者宗楨也助勢者昌白也幸賴厚男等之力救得免卽刻致命扶到酒幕翌曉乃死則明鉉之致死卽因二人之共毆而其先犯毐踢宗楨爲首後至助勢昌白爲從之狀雖非詞證諸招實因緊證有若數一二而辨黑白雖以詞證實因參互推之踢胸踢脅皆是緊證參證之招胸膛脅腿無非速死必死之處而脗然相合於檢驗之時以昌白同惡之人亦證宗楨踢胸之狀則宗楨辭已窮矣以渠死中求生之心亦不能終始粧撰始謂明鉉自刺自縊等亂招亦皆自服則踢死明鉉非宗楨而誰也朴宗楨另加嚴訊期於得情干犯朴昌白則終始同惡惹起殺變者究厥罪狀萬萬痛惡依律嚴勘事亦爲分付道臣殺獄檢驗之體至重且嚴故勿論緊歇逐庫懸錄乃是格例也今此盧明鉉實因胸膛一庫的是致命之痕則其餘傷處有無不關而其在重獄體之道脅腿傷痕初檢官之全然漏却該道臣之亦不致責俱極疏忽該檢官道臣竝爲推考慶源府殺獄罪人李進國獄事以言乎實因則月玉足踢胸之痕十目所覩以言乎詞證則面駁校捽髻之狀衆口所證而又況崔春燁同鄕人也猶質踢胸之事李陽伸干犯漢也亦證捽髻之狀則進國之爲此獄元犯已無可疑而蓄憾於斗極攄憤於孝元者已是移乙之怒色市之擧則進國獰猂之習可以推知兼有同伴之相助更無他人之救解則極力毆踢何所不至而實因詞證若是脗合進國踢殺孝元之情狀於是乎莫逃矣兇身李進國另加刑訊期於得情李陽伸則干犯之律嚴刑照勘斷不可已殺獄行檢何等至重而進國之名出自屍親之供旣有隣官之牒則揆以常例當卽捉送而會寧府之偏聽親校之言不念檢體之重數百里遠地許多日相持以致四檢之境者大關後弊會寧該府使令該府拿問處之檢驗之或三或四蓋由於檢官之所見各異實因之所執不同而此獄則實因懸錄前後如一特以正犯之未捉有此違例之屢檢其在獄體極涉乖當請該道臣亦爲推考敎以咸興囚朴宗楨則採金之弊不惟妨農又出殺變此而不爲端本之政其餘皆苟也日前左相筵奏可謂知所先務近來民俗逐末是競殊不知農不出則乏其食之義寧不痛歎在古熙熙攘攘之時六年穰六年旱穰旱參半用之者足當於生之者識時務者猶且不可盻盻於猗頓郭縱輩之所爲則坐今俗治今時妄擬九疑以南之間商量不亦可笑之甚乎見此案益信前料之不錯須從松都貿金之式而嚴禁然後申禁於諸路採金似合事宜後日籌佺使之爛商稟處事令曹郞持此案傳諭時原任大臣此獄則正犯不出於兩朴兩朴之中已執之正犯固無可以傅輕之端而本道每多武倅故其所成案疏忽莫甚所以換窠交差必欲銳意一試此意亦有申及於銓堂者雖不別爲定制豈無從便闊狹之方乎雖以此案言之初檢雖非武倅覆檢時不卽校正亦由於年少生疏所致正犯招中縊死云云明是粧撰之說而旣出於囚供則檢狀當言縊痕之有無以爲卞破之道而無一言槪及者疏忽甚矣當該初覆檢官從重推考曹讞何等至愼重處則許多錯書誤錄都置之胸膛乃必死處也旣異於速死處至於腿則速死必死俱無所當混稱曰無非速死必死處云者大失照檢何可諉罪於道啓之亦然乎干犯朴昌白及干證諸供皆云正犯朴宗楨一次足踢至於踢胸一款未當出於各招而卿等之亦證其踢胸云者尤欠端的況昌白旣於昨年道臣勘放則今於本曹議讞也苟以徑放爲未安不可不嚴勘云爾則當竝與徑放之道臣請勘而今乃只請昌白之勘律亦甚疏漏卿等推考正犯宗楨之行兇實因之外詞證亦備嚴訊取服斷不可不已依回啓施行而以其無根着之蹤不思逃避之計捉宿店幕佺而受縛此似常情之外無關於原案段落慶源囚李進國則手勢之兇獰觀於屍帳痕損無容更言況兇身自服之招便一結案但當具格考覆如例親問而已豈可循例錄啓致煩酬應乎嚴飭使之只捧遲晩招登聞而名之曰殺獄停屍四十餘日而行檢者四査報者五違式乖例自有殺獄以來所未見以一倅行再檢尤豈成說乎會寧該倅之右袒邑校匿置正犯無嚴莫甚而爲道伯者任他所爲不卽狀請嚴勘以此以彼該道臣難免不職之失施以罷職之典會寧當該府使考其月日捧現告令該府拿來重繩初覆檢外另行三四檢卽欲憑各人之意見而析疑也今以初檢官更行初檢曰以三檢又於所謂四檢用右例道臣固有罪矣檢官亦駭然當該檢官慶源府使成鎭殷穩城前府使柳相燁令該府拿問嚴處
정조 23년 · 강
命南原囚崔命道卽捧遲晩招以聞光州囚李春金速卽取服高山囚池夢福施以減死之律務安囚金宗孫嚴飭同推長城囚姜刀也之月一嚴刑過三年後移充道內殘鎭苦役
정조 23년 · 목
全羅監司趙宗鉉狀啓以爲南原府殺獄罪人崔命道踢打盧姓以致胎傷翌日致死丁巳閏六月十七日依例檢驗初檢官南原府使朴知源檢狀實因以被打胎傷致死懸錄正犯以崔命道懸錄覆檢官雲峯縣監李鉐檢狀實因以被踢墮胎致死懸錄正犯與初檢同此獄則行兇之跡證招可按被傷之驗脈錄無疑打踢雖分於兩檢輕重無間於一死連加嚴訊俾卽取服高山縣殺獄罪人池夢福以石打金孝宅額上當夜致死戊午七月二十四日依例檢驗初檢官高山縣監金順行檢狀實因以被打致死懸錄正犯以池夢福懸錄覆檢官珍山郡守金直休檢狀實因正犯與初檢同此獄則傷在要害死不踰日證旣明的渠亦自服以其本無嫌怨乃欲强歸邂逅而殺人無間於故誤乘憤明知非戱劇跡無可恕法所必償連加訊推期於得情務安縣殺獄罪人金宗孫足踢金興大第八日致死戊午八月初八日依例檢驗初檢官務安縣監李弘源檢狀實因以被踢致死懸錄正犯以金宗孫懸錄覆檢官咸平縣監金箕憲檢狀實因正犯與初檢同此獄則傷痕旣著於兩檢證左皆出於一族獄情到此無容更議依法償命斷不可已長城府殺獄罪人姜刀也之以膝搗壓其妻吳召史當夜致死己未二月二十四日依例檢驗初檢官長城府使李英敎檢狀實因以搗壓氣窒致死懸錄正犯以姜刀也之懸錄覆檢官高敞縣監南履範檢狀實因正犯與初檢同此獄則以必殺之心致當下之死實因明的詞證俱備大凡殺妻之獄雖非有罪毆殺跡若涉於邂逅則議或歸於原恕而至於此囚乃以無賴之人急聞交讁之言割二年夫婦之情辦一場憯毐之擧情跡畢露眞贓莫掩則做出詬辱之說欲售疑亂之計者尤萬萬兇狡分付推官期於取服○刑曹啓言南原府崔命道獄事則因小憾而毆打表兄已悖倫理移毐手而殺越從嫂尤係變怪遂使孕母胎兒同日竝命者殺變之殘酷情犯之兇毐罕與爲比乃以萬不成說之服毐自縊等誣招亂供敢欲疑亂獄情及其情窮而辭縮也至以渠所不可道之言肆然發口於査庭欲爲漫漶之計者人理之蔑絶情理之兇慘尤無可言此等兇身卽置常律無容更議罪人崔命道嚴訊得情亟正典刑以勵風化光州牧李春金獄事舊主如主則舊主之族人亦如主贖奴如奴則族人之贖奴亦如奴而春金父子乃以金致鋼族人之贖奴父則發口詬辱子則犯手毆打以致頃刻之間至起殺死之變其毆與踢非父卽子而致鋼之腎囊所傷乃是必死速死之處春金之腎囊毐踢又是緊證干證之招而與實因踢死條脗然相合則春金之爲此獄正犯明白無疑爲春金者苟有一分人心則豈不知渠脫則父羅渠服則父免而置其父於必死之地抽其身於圖生之路及其被捉於詗校也情已窮矣而猶不輸款乃敢以私和姑避等千萬不近似之說粧撰納招終始抵賴者尤極兇頑罪人李春金嚴訊得情依律償命高山縣池夢福獄事則實因旣的詞證又明別無可疑之端始雖因戱而毁笠末乃乘憤而擲石中傷者夢福也致死者孝宅也則殺死孝宅者非夢福而誰也第其孝宅未死之前先到其家顯有懊悔之意獄事旣成之後惟願速死別無粧撰之招者或是無心而誤殺之本情乎反覆參究終未釋然而不可以疑似之跡遽議惟輕之議如前同推依律償命斷不可已務安縣金宗孫獄事則金興大以年而踰希則鄕里之老也以族而計寸則家門之長也宗孫乃以三十七歲之族弟犯手毆踢至於致命則其切悖極兇已無可言詞證之終始不渝實因之前後脗合又若是明的則宗孫之行兇情狀明若觀火然則以犯而固可殺也以情而尤難貸矣罪人金宗孫別加嚴訊斯速置法長城府姜刀也之獄事則常民之與妻反目者或有毆打者或有棄絶者苟非捉奸之事元無戕殺之變今此姜刀也之則同居二載已乳一子旣不反目矣男不率妻女乃依母別無捉奸矣憎之厭之毆之打之猶非常情而殺之何爲也呱呱之兒乘憤奪去雖出豺狼之心孑孑之女忍羞隨從乃見舐犢之情則以刀也之豺暴之心宜或有感回之端而旣踢而顚於庭又擠而沛於房扼其項而築其胸卽地拄殺若報血讎者果何心腸也不可與他餘殺妻人之或情重而犯輕或犯重而情輕者同年而語嚴訊取服斯速償命以慰慘死之魂敎以南原崔命道獄則故府使朴知源之檢案報辭可謂詳盡而其外違端徒歸虛妄藉使死者服毐而死何異於使之死乎況其所犯尤異於償一人之命前於全州金龍來等七案未嘗容他議嚴飭推官卽捧遲晩招報營後狀聞事分付道臣光州李春金獄則曾聞其民易使其俗易治素稱淳厖之鄕而春金之獄何爲而出也一看驚駭再看瞠惑看之又看寧欲無語族兄之贖奴與立役之已奴一般而犯手之不足至於殺越及其成獄也渠則又敢逃避於是乎光州一邑無奴主父子之倫綱惜乎營邑之臣不卽直捧結案也狀啓還下送使之速卽取服具格啓聞事拔例嚴飭高山池夢福獄則蔽一言曰醉也戱也誤也道臣雖以爲殺人無間於故誤乘憤明知非戱劇云而由醉爲戱由戱誤犯則不惟非故憤亦未也卿之起疑甚得平允之體依回啓施以減死之律事分付務安金宗孫獄則少凌長亦係於傷風敗俗中一事況所謂長者卽年過七十之八寸兄乎其所償命尤不容緩爲先嚴飭同推而獄案間有疑處初檢倅之在京者招問意見草記長城姜刀也之獄則殺越之變何限而情狀之絶悖莫甚於夫殺妻之案如無償命之法則已否則如許之獄卽無論情與跡之如此如彼如律償命決不容持疑而前此莫可奈之獄每求必欲生之端者有裁量者存代殺所以償其命也償命所以慰冤魂也而夫也雖不良無難行兇爲其妻者若有所知其心寧忍欲使其夫由我而又死竝與其骨肉寄泊無所乎償其命未足爲慰冤魂也刀也之之從輕固難遽議而刀也之死後彼匍匐啼飢之兩箇人命有誰當收恤乎伸法屈法重人命則一也此獄之別用權宜於屈法邊雖謂之一人死而三人生可也刀也之特貸一縷保授邑底使之收恤無辜仍令該倅月一嚴刑過三年報營狀聞後停刑移充道內殘鎭苦役事分付
정조 23년 · 강
命楊州囚咸奉連減死定配
정조 23년 · 목
京畿監司徐鼎修狀啓以爲京囚殺獄罪人咸奉連押付楊州更爲會推應問各人主同推官及道伯各具意見論理登聞事判下矣主推官楊州牧使徐榮輔結辭以爲徐弼興之致死旣是被人戕殺咸奉連之正犯又無他處推諉則獄體至重有難遽議於平反云同推官積城縣監李彦熙結辭以爲咸奉連之到今變招專出於死中圖免之計仍推取服何如云矣此獄則各人諸招自初不一及至今番査推又皆一變前說獄情之紊亂疑眩莫此爲甚大抵兩金一咸同爲下手渠輩推諉圖生之說何所不有而又無十分公證之在傍參見則當初元犯執定有何明知的見乎其所歸重不過屍親池女之招而鬪閧光景池女本非目見不過次次傳襲於金唜孫之言其可謂之此獄公證而斷以爲不易之案乎疑晦之端固非一二而卽此一款尤是大疑端到今究覈之道惟在緊證而緊證莫如金履水渠以弼興同行之人終始參涉於鬪毆之場則下手輕重宜皆見知而自已被打不遑目覩自初至今抵死納招及與池女面質忽變前招一依池女之說而諉之年久昏忘者安知無別般隱情而然乎雖以徐弼興言之傷重必死者何以自力歸家於七八十里之外而觀於同行金履水屍親池女之招初無中路滯留之事又無馱載扶行之說而兩檢文案亦不拈出盤覈未免節節疑晦獄體至重鐵案已具今於歲月寢久之後雖不可遽容他議而緊證之金履水同犯之金尙弼金大順等一番更覈多般究詰使獄情得以究竟恐合審克之道竝令該曹稟處○刑曹啓言此獄則情隱於首從跡顯於衆毆故遂乃捨情而取跡以至旣完而又讞尙置疑眩之案而金尙弼則可疑之端不一而足窮覈得情斷不可已池召史金履水則其變招亂供必有隱情臣之愚意令道臣咸奉連姑爲停刑金尙弼池召史金履水各囚他獄以其所囚官仍定査官使之各出意見鉤得端緖然後始乃會推以爲稟處之地恐或爲鉤覈隱奸之一道而事係格外不敢妄請請上裁敎以道伯之見亦無異同於向時曹讞咸奉連減死定配事分付道臣
정조 23년 · 강
命龍川囚黃必順依諸議傅生
정조 23년 · 목
平安監司韓用龜狀啓以爲龍川府殺獄罪人黃必順獄出於丁巳十一月初六日前前道臣朴宗甲在任時而今因其妻鄭召史擊錚原情刑曹啓下關據罪人黃必順及應問各人等捉致臣營以平壤庶尹趙厚鎭三登縣令李豊林殷山縣監尹益烈差定參査官眼同行査蓋此獄事以傷處則眉叢骨陷明是致命之實因以詞證則致邦宅興乃是參看之公眼雖以必順兇譎之計猶不能粧撰其手犯之跡則乃敢做出衛父之說而冀得原情之論虛構擲石之事而潛售移禍之計金鐺之向應宗言詰不過言語之不恭而未有拔刃之明證亨默之與金鐺立處旣有手勢之相左而又無投石之參看則於是乎計窮而辭竭矣又以前後所無之入房等說歸之於因病致死言辭之窘遁益見情跡之綻露到今傅生非所可論渠以當死之囚敢生僥倖之望縱妻擊錚誣同天聽此可謂罪上添罪正犯黃必順依前同推期於得情鄭召史擊錚之擧雖出爲夫之情其飾詐誣籲之罪亦宜各別嚴懲令該曹稟處○刑曹啓言龍川罪人黃必順妻鄭召史爲夫訟冤之供辭節節粧撰言言矛盾雖以必順之情狀言之初檢時曰以枷頭揮打者此乃倉卒間眞情所發也惟此一言已吐情實今於成案已久之後敢生倖逭之計忽變已輸之款乃以石塊所傷袵席所祟等萬不近理之說變幻納招疑亂獄情而又使其妻飾詐稱冤之狀萬萬巧惡罪人黃必順連加嚴訊期於得情鄭女誣罔天聽之罪亦爲嚴勘事請分付道臣敎以此獄當求之於屍帳脈錄之外如使金鐺向黃應宗執領揮刃一款不至於落空則爲正犯必順者以爲其父之心其肯袖手伈泄不思所以洩憤之方乎監考申哥漢亦證其目擊觀於前道臣朴宗甲之關辭而優可爲起疑之一端且況其父被毆其子毆其人致死者減死卽先朝受敎令甲也毆之於扶執特五十步百步之間申哥雖云只見扶執安知不於扶執之之後更不下手乎然則不遵受敎牢守常憲果未知爲可卿等與未回啓參判各具意見論理草記○刑曹啓言參議臣李濟萬以爲金鐺之致死雖由於黃必順之枷打而子弟之衛父兄有類乎手足之捍頭目則目見其父之被人下手揮枷一打以解父急天理人情之所不能已者其在重倫常之道合有情法參互之論而臣旣愚迷湔劣未諳受敎妄守常憲仰請當律及承判付辭意懇惻誨諭丁寧伏地兢惶如夢斯覺一依受敎付之生道實合事宜而獄體至重不敢擅便云參判臣李漢豊以爲大抵償死關和之至重父子倫紀之至情衛父毆人而至死者則減死之先朝受敎特出於倫義重處律例反輕之聖意而詳閱獄案參互理會則蔽一言曰金鐺之毆逼應宗之狀申哥扶執之供灼然可知矣然則必順救父揮枷之擧容有可恕其在重倫之道合有傅輕之典云臣義弼以爲黃必順之殺死金鐺勿論見其父被擬刃之急受執領之困皆出於爲其父之心則其在人情天理禁遏不得者而臣徒拘文法乃有妄讞之擧而先朝受敎旣若是丁寧今下判付又若是懇惻寔出於重倫常之聖意臣不勝欽仰悚蹙之至到今傅生之論無容更議而不敢擅便請上裁敎以依諸議施行
정조 23년 · 목
兼左諭善徐龍輔入見如儀僚屬李魯春鄭日煥隨入講說見講學廳日記
정조 23년 · 강
命以明日行抄啓文臣親試及試射兼行次對
정조 23년 · 목
敎以抄啓文臣九月朔親試及秋等試射明日爲之處所春塘臺爲之明日次對亦於殿座處所爲之
정조 23년 · 강
命時囚文躍淵保放
정조 23년 · 목
因躍淵囚單有是命
정조 23년 · 강
考下抄啓文臣七月朔親試試券
정조 23년 · 목
以賡韻爲五言四韻律詩題注書洪奭周金啓溫修撰曺錫中副校理金履載副司果金熙洛副司正李英發爲二下同等
정조 24년 · 강
遞承旨宋銓以李書九代之前望也
정조 24년 · 목
銓不爲仕進政院啓請牌招命許遞前望單子入之
정조 24년 · 강
命以十六日詣顯隆園展謁
정조 24년 · 목
敎曰歲後今至多日而夜夜幾明發晝亦不能酬接機務上辛祈穀卽爲民祝豐之擧也齋心虔誠强力往來外此則雖都監擧行之節姑皆一未酬應以至會同而遲遲者顧予孺慕實難自堪於値慶告喜之日而兼以利膈降氣之屬日試三數鍾其奈按抑忍住之無方何哉少伸此心然後稍紓此心所可幸者勅行之差緩何必令該曹推擇乎十六日曉發詣顯隆園展禮留宿一夜翌晩還至行宮待曉仍卽還宮該房知悉擧行
정조 24년 · 강
召見稟事閣臣鄭民始于便殿
정조 24년 · 강
命園幸時諸般擧行等節一依定例擧行
정조 24년 · 목
定例堂上鄭民始啓言園幸時諸般擧行等節載在定例不可不稟定事外一依定例擧行之意知委各司乎從之
정조 24년 · 강
命壯勇營及各司盤纏以外整理所錢分給者先以內營錢用下追後充報
정조 24년 · 목
定例堂上鄭民始啓言本營及各司盤纏磨鍊實數後以外整理所錢取來內營分給後草記事定式而先以內營錢用下追後充報之意曾有稟定擧行矣今亦依此擧行乎從之
정조 24년 · 강
命留都所狀啓始興以後從撥所馳啓
정조 24년 · 목
定例堂上鄭民始啓言留都所狀啓出付留陣營擧行而始興以後從撥所馳啓矣今亦依此擧行乎從之
정조 24년 · 강
命自闕門至鷺梁及長栍峴以下塘馬依昨秋例擧行
정조 24년 · 목
定例堂上鄭民始啓言部字內外傳語軍置之自闕門至鷺梁塘馬或有留陣營專當之時或有禁軍馬兵騎士合設之時長栍峴以下以訓局馬兵擧行矣今亦依昨秋例擧行乎從之
정조 24년 · 강
命自京至鷺梁植炬及各站軍馬柴草等事依例擧行
정조 24년 · 목
定例堂上鄭民始啓言自京至鷺梁植炬各站蒭豆器皿軍馬柴草依例擧行事分付乎從之
정조 24년 · 강
命留營權察將臣輪夜巡察宮墻諸處
정조 24년 · 목
定例堂上鄭民始啓言留營權察將臣每當行幸之時有下敎則以時巡察宮墻諸處如無下敎則不敢擅離而昨秋以此後輪夜時或爲之事有下敎矣今亦依此擧行乎從之
정조 24년 · 강
命園所經宿時虎網子置之
정조 24년 · 목
定例堂上鄭民始啓言園所經宿時齋室外虎網子依例擧行乎敎以置之
정조 24년 · 강
召見壯勇外使徐有隣于便殿
정조 24년 · 강
兵曹進園幸時軍令
정조 24년 · 목
軍令正月十六日出宮始興縣行宮晝停自闕門二十三里華城行宮少駐自始興縣行宮四十里園所展謁親祭宿所自華城行宮二十里十七日還詣華城行宮宿所十八日始興縣行宮晝停當日還宮
정조 24년 · 강
判下園幸時兵曹軍兵磨鍊取稟
정조 24년 · 목
兵曹啓言今此園幸時隨駕馬步軍兵哨數依定例當爲磨鍊而在前則伏兵部字內除之只設斥候果川始興廣州水原境內斥候伏兵壯勇外營及廣州府各隨地方擧行傳語軍則只部字內排立壯勇內外使各率旗鼓長安門外跪迎後仍爲隨駕今番則依筵敎跪迎節次除之而善騎隊一哨旗鼓前排別將率領先詣津頭大駕渡涉時迎接後出駐信地一哨該將率領自闕外侍衛壯勇營京軍二哨將官率領先詣津頭竝與善騎隊二哨大將率領侍衛舟穚迎接以小軍物擧行隨駕各營馬步軍當日曉頭或前一日從便先詣津頭園所設布帳華城府擧行留都營狀啓例爲付撥事曾有定式矣竝依此擧行各差備入把驛馬別單書入而隨駕營則三營例爲輪回而再昨年禁衛營隨駕昨年訓局隨駕今年則御營廳爲隨駕當次訓局爲留陣當次禁衛營爲留營當次後廂則以壯勇營鄕軍八哨磨鍊壯勇外營親軍衛三番別軍官八十人長樂隊五部外使率領自遲遲臺爲先廂出宮時前排近年連因下敎自訓局擧行禁軍一番挾輦軍一百名以留營軍磨鍊留陣大將率訓局步軍五哨馬軍二哨爲先後廂而到津頭落後入來還宮時亦依此擧行弘化門外留陣則置之總戎使率訓局步軍一哨御營廳鄕軍一哨通化門外朝房留駐矣今番則何以磨鍊乎敎以幷依此爲之而留陳軍兵之連日露處可悶三營標下軍通同輪日分用兩營步軍三營馬軍亦令分日輪回事此後依扈衛軍官例定式載之整理定例
정조 24년 · 강
命左議政沈煥之留都
정조 24년 · 목
因留都大臣取稟敎以左相留都
정조 24년 · 강
以趙尙鎭爲守宮大將
정조 24년 · 강
分揀壯勇前大將申大顯敍前承旨徐英輔
정조 24년 · 목
敎曰只知分揀之例仍本兼而傳敎句語之區別則不能諦悉容或爲公罪前大將申大顯分揀仍卽牌招傳授虎符及傳令牌承旨亦爲敍用
정조 24년 · 강
有政吏曹判書金文淳參議尹光普進
정조 24년 · 목
以閔台爀爲吏曹參判金近淳爲應敎李祖源爲刑曹判書李致中爲分內醫提調李致中爲左參贊洪檍爲工曹判書
정조 24년 · 강
遞承旨李冕膺以閔台爀代之前望也
정조 24년 · 강
命總管李東植遞差訓鍊大將李漢豊越俸一等
정조 24년 · 목
政院啓言社稷動駕時總管李東植混入攔後之內事未前有萬萬可駭所當重勘而本院請推外無他罰何以爲之敎以雖是生疏所致駭然則甚矣爲先遞差挾輦攔後之許入紀律可知該將臣爲先越俸一等
정조 24년 · 강
命來十一日輪對當次人受點後日次待令
정조 24년 · 강
召見稟事閣臣鄭民始李晩秀于便殿
정조 24년 · 강
命園幸時訓局步軍二哨馬兵一哨隨駕
정조 24년 · 목
定例堂上鄭民始啓言園幸時御營廳隨駕而軍兵則丙辰年御營鄕軍二哨馬軍一哨隨駕丁巳年訓局馬軍二哨步軍三哨隨駕云今番則何以爲之乎敎以訓局步軍二哨馬兵一哨隨駕
정조 24년 · 강
命園幸時塘馬分排依定例擧行
정조 24년 · 목
定例堂上鄭民始啓言園幸時塘馬依昨秋例擧行事筵稟知委矣今聞昨秋則以兼行陵幸之故塘馬分排與定例有異云今番則一依定例擧行之意請分付從之
정조 24년 · 강
命長陵令趙廷鉉以閒司相換
정조 24년 · 목
禮曹判書李晩秀啓言長陵令趙廷鉉都監郞廳差下而六朔受香在於今十三日請令該曹閒司口傳相換從之
정조 24년 · 목
敎曰今聞左相欲爲隨駕領相時兼都監都提擧亦甚便好領相留都之意令備郞傳諭
정조 24년 · 강
命每年園幸時定例堂上自吏曹啓下輪回仕進檢飭諸務園幸文書聯啣等格式依乙卯年例擧行該承旨進去捧入
정조 24년 · 목
因吏曹隨駕官單子敎以五曹隨駕三曹之以亞三堂進去者事體苟簡初則以優老之意六十以上皆勿隨駕矣左相旣請行刑判之筋力如可能使之隨駕大抵定例何敢一毫違越而格外敦寧府之書入吏判事大是不察若此則他餘條件亦安知不如此乎此後園幸文書聯啣等格式依乙卯年例擧行而每年園幸命下則定例堂上自該曹依陵幸整理使借啣例直爲啓下還宮後減下園幸諸務該所專管檢飭該房承旨進去捧入堂上一員亦當輪回仕進以此載之定例及政院備局謄錄爲園寢所重辛勤定式之節雖微事若或令久而放忽如今吏曹之爲則是豈本意乎以此分付
정조 24년 · 강
舟橋司以舟橋鋪板排設吉日推擇啓
정조 24년 · 목
舟橋司啓言舟橋鋪板排設吉日令日官推擇則今月十二日卯時爲吉云當日臣率都廳李文喆出往始役
정조 24년 · 강
命今番舟橋小軍物亦爲置之
정조 24년 · 목
敎曰今番則舟橋竝與小軍物而置之舟師大將只率五雙前排祗迎事分付
정조 24년 · 강
命禁衛大將徐有大別隨駕該營留營以前大將李邦一代領
정조 24년 · 목
兵曹啓言園幸時別隨駕將臣以何大將隨駕乎敎以禁將之筋力尙愆使之別隨駕又啓言園幸時禁衛營留營而禁衛大將徐有大別隨駕矣留營軍兵無領率之人在前如此之時有他大將或中軍代領之例今番則何以爲之乎敎以前大將李邦一代領
정조 24년 · 강
命園幸時留陣訓鍊大將李漢豊以先廂大將江頭隨駕時該營留陣以都提調總察
정조 24년 · 목
兵曹啓言園幸時留陣訓鍊大將李漢豊以先廂大將江頭隨駕而在前如此之時留陣軍兵則留營大將竝與留營軍兵都領留陣或該營都提調兼察中軍代領矣今番則何以爲之乎敎以都提調留都仍爲總察
정조 24년 · 강
成均館以迎勅時假儒生擧行事啓
정조 24년 · 목
成均館啓言迎詔日慕華館及仁政門外儒生整齊等事該曹節目已爲啓下矣自前迎勅時假儒生祗迎等事例以計士律官畵員寫字官日官醫官譯官中限四十人分排擧行矣今亦依前例所屬各該司預爲申飭知委
정조 24년 · 강
以徐有大爲舟穚大將
정조 24년 · 강
召見尙衣提調鄭民始于便殿
정조 24년 · 강
以鄭民始李晩秀徐有大金祖淳爲園幸整理使申大顯爲例兼整理使
정조 24년 · 목
因整理使望筒敎以壯勇提調時任內使同爲啓下
정조 24년 · 강
命今番園幸時舟橋相風旗只於每船排立一旗
정조 24년 · 목
敎曰舟橋大小軍物除之之時相風旗七十二面則依例列立今番則相風旗亦只於每船一旗排立事分付
정조 24년 · 강
召見稟事閣臣于便殿檢校提學鄭民始檢校直提學李晩秀
정조 24년 · 강
命園幸時自鷺梁至始興植炬代以燈軍擧行
정조 24년 · 목
整理使鄭民始啓言園幸時自鷺梁南岸至始興晝停所植炬代以燈軍擧行之意請分付從之
정조 24년 · 강
命自壯勇營製純黃手旗數三面以爲行宮環衛軍兵他營將官權領時取用之地
정조 24년 · 목
整理使鄭民始啓言行宮環衛軍兵若因特敎以他營將官權領則領軍之人不可無手旗請自壯勇營製造純黃手旗數三面以爲臨時取用之地從之
정조 24년 · 강
命園幸時出宮時刻稍早磨鍊
정조 24년 · 목
禮曹判書李晩秀啓言今十六日顯隆園行幸時出宮吉時當爲磨鍊以人而問于日官則十五日亥時尤吉云嚴時刻稍早分排似好矣從之
정조 24년 · 강
命吏曹參議尹光普牌招
정조 24년 · 목
承旨鄭尙愚啓言昨因司謁之不爲分明來傳吏曹參議混捧許遞傳旨臣之矇然不審不勝惶悚而吏曹參議自在仍帶中今有政命請一體牌招從之
정조 24년 · 강
有政吏曹判書金文淳參議尹光普兵曹判書趙鎭寬進
정조 24년 · 목
以韓用龜爲吏曹參判朴崙壽爲尙衣正李益運爲副總管
정조 24년 · 강
敦諭兼贊善宋煥箕贊善李城輔
정조 24년 · 목
敎曰開講而卿以師傅膺命冊儲而卿以賓僚被召一如卿家先正以師傅爲賓僚之故事家國之幸若相符契吉朝載近和煦向舒此時卿行豈竢駕屨卿須卽起登道賁我春邸之盛禮仍敎曰此敦諭遣史官傳諭于兼贊善○敎曰今以卿爲侍講院贊善除目之出朝野胥欣如將見干旄在郊雖以宋先正難進之義我顯廟冠禮一命卽膺卿所取準者先正也予何多誥卽日幡然來思登我胄筵仍敎曰此敦諭遣史官傳諭于贊善
정조 24년 · 강
諭諮議宋稚圭
정조 24년 · 목
敎曰昔我先王孝廟光陞儲位也始設贊善進善諮議等職以待山林之士時則有金文敬公爲贊善爾祖文正公爲進善徵士李惟泰爲諮議至今稱宮僚之盛揀可以比隆於三代顧予承先王之丕基行冊儲之大禮而爾之從叔都憲爲贊善爾爲諮議凡周亦世有奕其光爾豈不與有榮矣乎爾以爾家之人講道邱園克紹家聲登招旌之列而縻挾冊之任予心欣喜何以形喩爾須亟回東岡之志儀我講肆事令政院下諭于諮議宋稚圭處
정조 24년 · 강
遞司諫朴崙壽
정조 24년 · 강
雲觀以淸鄕書考准啓
정조 24년 · 목
觀象監啓言今庚申年淸鄕書考准則大小月二十四氣合朔弦望日出入時刻擧皆相合而五月十六日小暑淸戌正初刻七分鄕戌正初刻八分十二月二十一日立春淸未初二刻十分鄕未初二刻十一分各差一分此則與北京時刻自有差速差遲之別實非乘除比例之做錯九月中氣霜降淸爲九月初六日夜子初三刻六分鄕爲初七日子正二刻三分差以一日而我國節氣時刻加四十二分故如當子時初正交換則相差一日自前已例此皆詳載於皇圭各省時刻下朝鮮間其他曆註諸處之相左則多因彼中宜忌勢所固然請竝從鄕書施行允之
정조 24년 · 강
世子行講學于集福軒外軒
정조 24년 · 목
敎以春桂坊姑未肅拜以僚屬姑爲依前講學僚屬鄭日煥柳尋春入參講說見講學廳日記
정조 24년 · 강
召見來待諸臣于便殿冠禮冊儲都監都提調李秉模檢校提學鄭民始禮曹判書李晩秀
정조 24년 · 강
命世子冠禮冊儲都監依辛卯謄錄擧行
정조 24년 · 목
冠禮冊儲都監都提調李秉模啓言王世子冠禮冊儲都監自今日會同擧行矣謹稽顯廟辛卯冊封儀軌冠禮冊禮嘉禮同行於一年今番慶禮之三禮齊擧前後一揆脗然相符都監凡事一依辛卯謄錄擧行而丁未庚戌丙辰癸亥謄錄亦依下敎考出倣用當宁己卯慶禮時儀節請一體參孝奉行從之
정조 24년 · 강
命冠禮冊儲都監所用米木錢從略取用於該曹
정조 24년 · 목
該都監都提調李秉模啓言都監擧行一從簡約米木錢不必依前例優數取來請隨所入從略取用於該曹從之
정조 24년 · 강
命世子冠禮時閣臣贊笏
정조 24년 · 목
冠禮冊儲都監都提調李秉模啓言冠禮時不可無檢飭儀節之人丁未慶禮時因大臣所奏宮官中解禮者一員持儀註陞堂擧行矣請今番亦依此例預爲擇定敎以今番則閣臣中一人贊笏
정조 24년 · 강
命世子冠禮時閣臣班次入于儀註中
정조 24년 · 목
冠禮冊儲都監都提調李秉模啓言冠禮時閣臣似當進參而班次宜入於儀註請以此分付該曹從之
정조 24년 · 강
以金基允爲西部都事口傳初仕也
정조 24년 · 목
予曰今番都監多用辛卯儀軌明聖聖后家私親若爲都監郞官則當甚貴矣況淸風宅後爲淸原家而己卯年其家人亦爲郞官適乏蔭仕之人首仕參奉權付軍職其代口傳擬入仍差監造官都監都提調李秉模曰齋郞則例不得移差於監造官矣予曰然則監造官欲爲啓下人中有實職人權付司果使之擬入
정조 24년 · 강
命冠禮冊儲都監別看役使丁未看役人丁遇泰崔致侃擧行
정조 24년 · 목
該都監都提調李秉模啓言都監別看役請以丁未看役人丁遇泰崔致侃使之擧行從之
정조 24년 · 강
命冠禮冊儲都監凡事務從省略貢市人及工匠輩各司推捉等待之弊各別嚴飭
정조 24년 · 목
該都監都提調李秉模啓言都監凡事務從省略至於粉牌亦伏奉勿用之敎第念貢人市人及工匠輩例不無各該司推捉等待之弊請出擧條各別嚴飭從之敎以今番擧行之體予意爲之惟在於卿等之奉行矣
정조 24년 · 강
命輦輿玉轎座子倚子及踏掌所排以草綠禾紬鼎紬兩色中進用
정조 24년 · 목
司僕寺一提調李秉模啓言輦輿玉轎座子倚子及踏掌所排勿用廣的事曾有先朝受敎而向來正輦修補時該曹擧行未免不審臣等亦甚惶悚此後則一遵受敎以草綠禾紬鼎紬兩色中進用之意請分付從之
정조 24년 · 강
命世子定字待書下擇吉日書入受點
정조 24년 · 목
禮曹判書李晩秀啓言三加禮成賓字之載在禮文王世子定字先期擇吉政府以下命招會議入啓受點然後可以依禮文擧行定字吉日請以今月內推擇以入敎以待書下擇吉日書入受點
정조 24년 · 강
命世子冊禮時臨殿宣冊儀節書入
정조 24년 · 목
禮曹判書李晩秀啓言王世子冊禮時殿下臨殿宣冊臨時當下敎事命下矣儀註節目今當啓下以親臨磨鍊以入乎敎以以予近日精力難以自力儀節則書入而臨時當有下敎者矣
정조 24년 · 강
命世子冠禮冊禮時百官賀世子處所及世子出入門路臨時更稟
정조 24년 · 목
禮曹判書李晩秀啓言王世子冠禮冊禮殿下臨殿命賓贊朝謁進謝箋百官賀王世子處所以何處爲之王世子出入門路以何門磨鍊乎敎以臨殿之難强言於領相矣其餘節次臨時更稟
정조 24년 · 강
命世子冠禮冊禮後各殿朝謁兼爲之
정조 24년 · 목
禮曹判書李晩秀啓言王世子冠禮後行各殿朝謁冊禮後又行各殿朝謁載在禮文而今番則冠禮冊禮同日行禮冊禮後又有謝箋之禮朝謁今番則何以爲之乎敎以當兼爲之
정조 24년 · 강
命世子冊禮後進箋儀節磨鍊
정조 24년 · 목
禮曹判書李晩秀啓言冊禮後進謝箋辛卯丁未兩年因下敎皆追後擇吉擧行內殿則進箋表裏皆自內爲之矣今番則何以爲之而大殿進箋處所則以何處爲之乎敎以儀節則磨鍊而臨殿臨時當下敎矣
정조 24년 · 강
命世子冠禮初出房時仍着講學時服色
정조 24년 · 목
禮曹判書李晩秀啓言冠禮時三加服色受冊時服色謹依禮文擧行而王世子初出房時服色請依辛卯庚戌年例以雙髻玉簪鴉靑直領縧帶磨鍊令尙衣院製入敎以三加服皆自殿宮措備內下況此乎至於鴉靑團領非五禮儀所在列朝所御可考而知今番則仍着講學時服色
정조 24년 · 강
命世子冠禮時南向拜依戊戌謄錄磨鍊
정조 24년 · 목
禮曹判書李晩秀啓言謹稽儀禮賓授醴冠者筵西拜受觶賓東面答拜註以爲筵西拜南面拜也賓答拜於西序東面者明成人而爲禮異於答主人五禮儀則以筵西拜爲西向拜故儒臣鄭經世以爲南字之誤庚戌謄錄大臣引其論以南向拜筵稟釐正請今番亦依此磨鍊從之
정조 24년 · 강
命世子冠禮時醴饌同設於西階上
정조 24년 · 목
禮曹判書李晩秀啓言五禮儀冠禮儀參用開元禮大明會典而設位條序外之帷只載擬置饌物之文醴席之南只設醴尊加勺之所而饌品位置則初不槪見依皇朝禮醴饌同設於西階上似合禮意請以此釐正儀註從之
정조 24년 · 강
命世子受二品以上拜禮時控首節次勿爲磨鍊
정조 24년 · 목
禮曹判書李晩秀啓言王世子受二品以上拜禮時控首節次丁未年以煩文因下敎除之矣請今番亦依此例儀註中勿爲磨鍊從之
정조 24년 · 강
命世子冠禮時敎書內入內出之節安徐
정조 24년 · 목
禮曹判書李晩秀啓言冠禮時敎書自有五禮儀所載之文勿爲別撰疊用之意庚戌因大臣筵稟定式施行矣請今番亦以五禮儀本文書寫前一日內入當日請出入用敎以冊印敎命內入內出之節與正副本內入之節亦欲安徐此亦當如是晩秀曰敎書同盛於敎命函事下敎而宣敎書當先爲行禮何以爲之乎敎以煩文矣
정조 24년 · 강
命世子冠禮時醴爵以乙卯奉壽堂進饌時兕觥入用尊罍用丁未嘉禮時磁缸三加時器皿等屬皆用內下者
정조 24년 · 목
禮曹判書李晩秀啓言冠禮設醴時醴爵以乙卯奉壽堂進饌時兕觥入用事奉承下敎矣知委華城府使之趁期齎奉上送尊罍亦用丁未嘉禮磁缸事命下矣以此分付而三加時器皿等屬皆以內下者依尙方別單擧行矣從之
정조 24년 · 강
命世子冠禮時儀伏依辛卯謄錄擧行
정조 24년 · 목
禮曹判書李晩秀啓言五禮儀冠禮儀有翊衛司勤所部仗衛之文辛卯謄錄以冠禮冊禮吉日相近冠禮亦用儀仗矣今番則慶禮在於同日請依辛卯例擧行從之
정조 24년 · 강
命世子冠禮後會賓贊禮置之
정조 24년 · 목
禮曹判書李晩秀啓言冠禮禮成後會賓贊禮會群臣禮載在禮文而會群臣禮則辛卯庚戌辛巳謄錄皆不擧行今番亦置之而會賓贊禮則何以爲之乎敎以會近於宴以今予心之孺慕何可爲此乎
정조 24년 · 강
命世子冊禮後太廟永寧殿景慕宮祇謁來月更稟
정조 24년 · 목
禮曹判書李晩秀啓言王世子冊禮後宗廟永寧殿景慕宮展謁之禮以何間推擇而親祭時亞獻之節動駕時闕門外迎送之儀亦爲依禮文取稟乎敎以祗謁廟宮來月更稟擇吉
정조 24년 · 강
命世子冠禮冊禮後陳賀同日擧行
정조 24년 · 목
禮曹判書李晩秀啓言王世子冠禮冊儲後陳賀頒敎依下敎當日擧行而冠禮冊禮皆有陳賀今番則慶禮同在一日賀儀則何以爲之處所以何處爲之乎敎以當行於同日而臨殿更當下敎矣
정조 24년 · 강
命世子冠禮冊禮習儀更稟
정조 24년 · 목
禮曹判書李晩秀啓言冠禮冊禮皆有三度習儀例爲各日擧行而先期稟處然後可以推擇吉日今番則何以爲之乎敎以當兼爲之更稟
정조 24년 · 강
命世子冠禮冊禮陳賀時政府六曹物膳及京作貢方物封進事更稟
정조 24년 · 목
禮曹判書李晩秀啓言冠禮冊禮時陳賀方物物膳勿爲磨鍊事命下矣在前各道方物物膳停封之時政府六曹物膳及京作貢方物依例封進請今亦依此知委敎以更稟
정조 24년 · 강
以李東允爲監役金日柱爲童蒙敎官吳熙常爲長陵參奉口傳也
정조 24년 · 목
承旨徐有聞啓言俄聞兵曹之言以爲春桂坊吏兵曹知委待下敎當爲肅拜而侍直吳熙常以其非生進亦非初仕承傳之人該曹檢擬未免越格不敢自居以見職屢呈辭狀無意行公云而兵曹判書以此往復政院適因下詢敢此仰達敎以吳熙常事極可貴出身之初明於辭受之分數豈不可喜兵判事可謂不察況朱書薦無除職之命者乎大抵莫嚴者官方也吳熙常特遂渠志其望筒置之是誰之子是誰之家乎首初仕中當區處後調用而事面與監造官稍別首仕參奉一人只付司猛軍職其代以吳熙常擬入若此則副率金日柱洗馬李東允雖因特敎陞品處義則必欲同爲之亦於敎官監役中首仕各一人付司正與桂坊皆以口傳擬入事分付
정조 24년 · 강
吏曹以王世子冠禮時主人望及賓贊望啓
정조 24년 · 목
王世子冠禮時主人望安春君烿賓望領議政李秉模預差左議政沈煥之贊望禮曹判書李晩秀預差禮曹參判鄭大容主人贊冠望兼輔德金祖淳預差輔德金羲淳執冠望尙衣正朴崙壽預差尙衣僉正徐敎修
정조 24년 · 강
吏曹以王世子冊儲時捧敎命捧竹冊捧玉印諸執事望啓
정조 24년 · 목
王世子冊儲時捧敎命執事二望安城郡守朴宗羽興海郡守尹應鉉捧竹冊執事二望司僕主簿金晩淳氷庫別檢徐有敎捧玉印執事二望靑陽縣監柳尋春東部都事宋欽詩擧敎命冊印案執事二望敦寧參奉吳熙常童蒙敎官金日柱褥席執事望繕工監役李東允
정조 24년 · 강
冠禮冊儲都監以敎命文竹冊文製述官書寫官及玉印敎命篆文書寫官別單啓
정조 24년 · 목
敎命文製述官判府事洪良浩預差知敦寧李秉鼎竹冊文製述官領議政李秉模預差判敦寧鄭民始敎命文書寫官奉朝賀李命植預差吏曹判書金文淳竹冊文書寫官光恩副尉金箕性預差漢城判尹徐邁修敎命二字篆文書寫官工曹判書洪檍玉印篆文書寫官大護軍金翊休預差都承旨閔台爀
정조 24년 · 강
冠禮冊儲都監以郞廳及監造官別單啓
정조 24년 · 목
郞廳二員應敎金近淳修撰曺錫中監造官六員西部都事金基允前敎官朴宗慶前參奉沈允之義盈奉事金世淳前參奉朴尙榮具悌元
정조 24년 · 강
命冠禮冊儲都監郞廳監造官中無職名者口傳付軍職
정조 24년 · 목
該都監啓言本都監郞廳前縣監趙祥逵時無職名請令該曹口傳付軍職冠帶常仕允之又啓言前主簿金在昌本都監郞廳加差下使之察任而時無職名請令該曹口傳付軍職允之又啓言本都監監造官前敎官朴宗慶前參奉沈允之具悌元時無職名請令該曹口傳付軍職允之
정조 24년 · 강
冠禮冊儲都監以郞廳監造官分房別單啓
정조 24년 · 목
一房郞廳二員戶曹正郞金箕應禮曹正郞權行彦監造官二員前敎官朴宗慶典設別檢朴尙榮二房郞廳二員副司果李舒永平市令徐應輔監造官二員西部都事金基允前參奉具悌元三房郞廳二員司宰僉正趙廷鉉前縣監趙祥逵監浩官二員前參奉沈允之義盈奉事金世淳
정조 24년 · 강
命冠禮冊儲都監闕內待令郞廳以入直總郞爲之
정조 24년 · 목
該都監啓言本都監各房自今日始役監造官一員依前例輪回入直又啓言本都監闕內待令郞廳依前例以入直武臣兼宣傳官差下使之輪回察任敎以今番則入直總郞爲之
정조 24년 · 강
命今番冊印所用緞品皆用紬品
정조 24년 · 목
冠禮冊儲都監啓言王世子冠禮冊儲時應行諸事參考前例磨鍊後錄請依後錄施行一都監處所則工曹設行一郞廳八員內應敎金近淳修撰曺錫中都廳稱號其餘六員分三房監董一堂上都廳郞廳監造官除本司仕上直凡公會勿參差祭安徐一各樣工匠等上司衙門所屬人及各軍門尙衣院匠手應役者亦爲題名使用一堂上都廳行用印信各一顆令該曹進排一書吏書寫庫直使令有料布各衙門抽出使用一各樣工匠等料布及募軍價布令戶兵曹輸納都監分給一都監始役日爲始監造官一員輪回入省記上直一都廳各房守直軍士依前例令兵曹定送一都監行用紙地筆墨令各該司依例進排敎以今番冊印所用緞品皆依書下者用紬品而工匠糧料拔例磨鍊勿用牌
정조 24년 · 강
命竹冊文玉印篆文書寫正副本內入之節安徐
정조 24년 · 목
冠禮冊儲都監啓言敎命文草圖書勿爲封進直爲正書事命下矣書寫官奉朝賀李命植自今日正書又啓言竹冊文書寫官光恩副尉金箕性玉印篆文書寫官行大護軍金翊休今日正書而冊印正副本內入之節欲爲安徐事命下矣何以爲之乎敎以安徐
정조 24년 · 강
以沈來永爲副率金會淵爲侍直沈應奎爲洗馬口傳也應奎初仕也
정조 24년 · 강
以成時柱爲洗馬口傳也
정조 24년 · 목
敎曰聞其經學且是先正之後前監役成時柱桂坊窠擬入事分付
정조 24년 · 강
命監造官中有實職人付軍職差代
정조 24년 · 강
以徐有聲爲西部都事李勉求爲永陵參奉口傳初仕也
정조 24년 · 강
命假監役李博載改差權付軍職人徐有齡任忠白李之受等見在諸窠口傳單付
정조 24년 · 목
吏曹啓言繕工假監役李博載以其身病呈狀乞遞請改差允之敎以權付軍職三人見在諸窠口傳單付
정조 24년 · 강
敍前宣傳官李身敬
정조 24년 · 목
整理所兵曹啓言園幸時宣傳官差備單子李身敬申絅徐春輔書下矣當爲單付啓下而李身敬則方在職牒還授中何以爲之乎敎以敍用
정조 24년 · 강
整理所以園幸時隨駕各司堂郞員役盤纏頒給啓
정조 24년 · 목
整理所壯勇營啓言園幸時隨駕各司堂郞員役盤纏馬貰糧料一依成冊先以別剩庫錢一千二百十兩八錢一一頒給待外整理所錢上來後還報
정조 24년 · 강
舟橋司以舟橋排設畢役啓
정조 24년 · 강
遣承旨詣太廟景慕宮奉審摘奸
정조 24년 · 강
元子行講學于集福軒外軒
정조 24년 · 목
僚屬鄭日煥朴宗羽入參講說見講學廳日記
정조 24년 · 강
召見御史南履翼于便殿
정조 24년 · 목
敎以奉常正南履翼園幸時沿路各邑御史差下牌招
정조 24년 · 강
命訓鍊大將李漢豊權察左右捕將
정조 24년 · 목
整理所兵曹啓言右邊捕盜大將柳孝源兼察左邊大將而今此園幸時以壯勇營領軍隨駕矣在前如此之時有曾經捕將權察之例請留陣訓鍊大將李漢豊姑令權察允之敎以令政院牌招聽傳敎○承旨鄭尙愚啓言再明日動駕時右邊捕盜大將柳孝源以壯勇營領軍明日先詣矣所佩命召及大將牌傳令牌何以爲之乎敎以領軍往還間仍佩權察大將兼察牌招聽傳敎
정조 24년 · 강
命訓鍊都監都提調李秉模總察留陣事從事官發牌聽傳敎
정조 24년 · 목
政院啓言因兵曹草記園幸時留陣訓鍊大將李漢豊以先廂大將江頭隨駕留陣軍兵則都提調總察事命下矣在前如此之時有都提調命招之例有從事官發牌聽傳敎之例今番則何以爲之乎敎以從事官發牌聽傳敎
정조 24년 · 강
命再明日出宮時以二更三點爲三嚴
정조 24년 · 목
敎以再明日出宮時嚴時刻單子置之二更三點爲三嚴
정조 24년 · 강
以李奎南爲松禾縣監李宗恢爲陰竹縣監口傳也
정조 24년 · 목
黃海監司朴基正以松禾縣監尹最遠遭父喪啓京畿監司徐鼎修以陰竹縣監李羽逵身病猝重不得已罷黜啓敎以守令之代令該曹口傳差代給馬下送
정조 24년 · 강
命松禾縣監李奎南一司除署經
정조 24년 · 목
政院啓言松禾縣監李奎南諫院旣已署經憲府則只有執義曺允遂一人無以備員署經云未肅拜掌令朴鍾淳請卽牌招以爲備員署經之地敎以一司除署經下送
정조 24년 · 강
命五衛將白東遠改差伐登萬戶印宗瑞罷黜
정조 24년 · 목
兵曹啓言五衛將白東遠方帶別軍職勢難兩處供劇呈狀乞遞輪番之任不可久曠改差伐登萬戶印宗瑞以其身病呈狀乞遞請罷黜準期不敍允之
정조 24년 · 강
備邊司以勅使接見時說話就政院措語修潤以入啓
정조 24년 · 목
備局啓言勅使接見時說話就政院書入措語略加修潤還送政院改書以入
정조 24년 · 강
以金命淵差迎接都監郞廳
정조 24년 · 목
迎接都監啓言本都監郞廳忠勳都事李奎南移拜外任其代請以典牲判官金命淵差下允之
정조 24년 · 강
右議政李時秀陳箚請寢動駕之命賜批
정조 24년 · 목
箚略曰元朝伸禮之餘又有園所展拜之命春寒尙緊固非多日動駕之時而奉讀傳敎字字懇至不敢爲瀆撓之計矣曉來風寒斗嚴殆有甚於臘前隆沍夜中氣候尤異於朝晝江外粟烈必倍於城闕勞動玉體移蹕徹曉萬萬非大聖人節宣之宜伏乞亟寢動駕之命更卜吉日批以夜將戒駕心如離弦瞻望珠邱若獲趨庭預思辭園之時還不若不往此際予心益難按抑矣仍敎曰此批答遣史官傳諭
정조 24년 · 목
敎曰今見驪州贊善附奏於敦諭史官之狀啓者猶有逡巡之意兼贊善之附啓難以遲待更此申申卿等其諦悉之自我孝廟盛際命以山野招徠之士皆兼宮啣出入胄筵而諸儒臣未嘗有辭巽而不出者文敬與兩宋文正以贊善進善膺命又如朴文純與故吏曹參判李惟泰故大司憲李翔故進善鄭瀁亦稱自好者輒於一番敦諭出而登朝山野之人雖有介石之操其實卽世祿之家也其所勉膺於同慶之時每不待召命之屢勤則顧今中春之吉三禮幷擧而此時卿等在賓僚之列者寧容過加推讓推讓於例付之啣尙可是啣不可推讓推讓於例召之時尙可是時不可推讓且況今番儀軌悉遵顯廟朝三禮幷擧之例而兼引肅廟庚戌大禮之例而行之則昔先正之造班亦豈非卿等所可倣援而爲則者乎吉日在近卿等知予必欲致之至意趁期上來事下諭仍敎曰更遣史官亦近於外面備例卽令該道道臣將此敦諭令地方官傳諭以其上來日字卽爲狀聞如欲上來則乘馹雖已下諭其外沿路供饋之節嚴飭爲之事一體下諭各該道臣
정조 24년 · 강
命以廿五日入京事傳致于勅使
정조 24년 · 목
敎曰三昨旣到鳳城昨日之渡江可知迎勅雖以廿四日磨鍊而兼程驅馳軫念之意須於安州肅川等地差定守令一人別定問安使以廿五日入京傳致事令廟堂卽爲分付遠接使處蓋於其間路程記從撥路足以上來有此下敎竝以此意星火分付而計程再明間當宿安州嚴飭畿營斯速付撥
정조 24년 · 강
京各司各營進己未會計簿
정조 24년 · 목
戶曹餉廳惠廳兵曹壯營訓局禁營御廳總廳時在黃金二百六十兩二錢八分銀子四十一萬四千七百二十六兩七錢三分錢文一百六十七萬一千二百四十三兩二分綿紬一百四十六疋十九尺綿布六千四百九十八同二十二疋二十六尺苧布五十八同三十八疋二十七尺布子一千四十四同四十九疋二十九尺米二十六萬一千二百九十四石十一斗零田米六千五百石零太三萬三千四百二十石二斗零皮雜穀一萬四十一石三斗零
정조 24년 · 강
詣顯隆園親祭經宿于齋室
정조 24년 · 목
前一日夜二更具軍服乘駕轎出萬八門集禮門由建陽門出敦化門路由鐘街出崇禮門歷臨南廟行禮乘馬進發渡舟橋至始興行宮下馬入行宮平明具軍服乘駕轎出行宮數里許降轎乘馬至軍浦川下馬御野次召見居民詢瘼少頃乘馬進發至華城行宮少駐乘駕轎出行宮至細柳川降轎乘馬至齋室下馬入齋室改具翼善冠黲袍乘便輿出齋室詣園所降輿詣丁字閣行親祭仍詣園上奉審乘輿還入齋室
정조 24년 · 목
詣園上奉審予曰彼入望者是胎峯乎園令趙學春曰然矣予曰今則白虎邊樹木亦甚茂密矣學春曰今則殆無可種之隙矣予曰今番植木可謂善成而近則無虎患耶學春曰近頗有之矣予曰樹木之叢密如此安得無是慮而屛風石近亦有濕氣乎學春曰凍解之時其偏得朝陽處每如此矣予曰缺落處近則何如學春曰昨年亦有缺落之痕而卽爲修補矣予曰石品甚好此皆鶯峯之所出乎一提學鄭民始曰魂遊屛風石長明燈文武二石皆得之於鶯峯矣予曰闌干石傍之所刻牧丹蓮花等屬此皆銀匠所刻乎民始曰此則刻手之爲也予復周審一回民始曰山上朝氣頗寒伏願趁卽還御焉予曰今當下去行才數步予嗚咽掩抑不能自定承史諸臣皆蒼黃罔措民始曰何又如是乎伏乞少加按住焉予不答仍俯伏叩地不覺失聲左議政沈煥之右議政李時秀與諸閣臣上來迭請還齋室煥之曰殿下何不以禮制情而有此擧乎時秀曰此日此地聖慕雖切而亦何不仰念殿官之貽慮乎民始曰昨旣經宿於園所慈殿慈宮聞殿下還詣行宮之報然後始可弛慮殿下何不念及於此而任情至此乎如是者良久予嗚咽下敎曰今番慶禮在予爲何等大事也遇事興慕之中又有至痛之在中者將何忍使予按抑乎仍又連下不忍聞之敎而掩抑不能成聲民始曰聖心之遇慶興慕臣等亦豈不仰認而以殿下達考何不能抑情乎侍衛諸臣之在班者皆顚倒上來華城留守徐有隣曰當此告慶之日洋洋陟降亦必悅豫殿下若以陟降之心爲心則何可若是疚懷乎予又嗚咽下敎曰何年非追慕何日非追慕而今年則予之情事尤有自別予何以自抑乎仍以手叩地諸臣益黃黃罔措大臣閣臣左右扶持藥房提調李秉鼎請進茶飮予曰予氣少定然後可進茶飮矣時秀曰如是之際膈候必難定伏乞暫爲進御焉予又却而不御煥之等曰朝候旣寒地氣又甚冷臣等之心誠不勝萬萬罔措矣時秀曰臣等亦豈不知聖慕之無窮而多日勞動連爲失睡之餘又如此玉候必致愆和膈氣若復添劇則豈不萬萬悶迫乎民始曰到此地頭常例有不暇顧臣等又將犯死罪矣煥之時秀分詣左右請扶掖以起迭請不已予曰少休則當下去矣少頃予又嗚咽失聲曰予雖頑忍今日又何忍下去乎煥之等泣奏曰殿下何爲此不忍聞之敎也臣等之焦迫罔措固不暇言而獨不念陟降之貽慮乎予又以手叩地涕淚汍瀾連下不忍聞之敎煥之等又泣請扶掖予曰予當起立矣行纔一二步又泣伏嗚咽如是者又數回時秀曰殿下雖少休爲敎而卽地興慕尤難抑情伏願暫還齋室焉如是者又有頃予始起諸臣又進前扶掖以下乘小轎還御齋室
정조 24년 · 목
政院啓言藥房三提調爲承候請對矣敎以今旣下來卿等退去
정조 24년 · 강
大臣閣臣請對命退去
정조 24년 · 목
政院啓言左議政沈煥之爲承候請對矣敎以今旣下來退去又啓言時原任閣臣爲承候請對矣敎以退去
정조 24년 · 강
命園令趙學春陞敍參奉朴宗珩陞六京鄕守僕及園軍等考例施賞
정조 24년 · 목
敎曰經宿而還園官陞敍京鄕守僕及園軍等考例令整理所施賞參奉陞六其代令該曹口傳擬入○壯勇外營啓言謹奉傳敎京守僕二名香室守僕一名園所守僕四名書員二人守護軍五十名植木監官一人四山監官四人萬年堤監官一人除本仕敎鍊官一人台峯監官一人各木一疋庫直一名山直七十名台峯山直一名各布一疋依定例自外整理所分等頒賞
정조 24년 · 강
召見檢校提學鄭民始于齋室
정조 24년 · 강
命故相臣李福源墓地免稅
정조 24년 · 목
前宣惠廳堂上鄭民始啓言故相臣李福源墳墓在於南陽府而坐地旣係元帳每年未免納稅云大臣山地之不得入陳恐有欠於優禮之道令該曹許以入陳似合事宜矣敎以然則免稅
정조 24년 · 강
駕次華城行宮經宿
정조 24년 · 목
具軍服乘馬出齋室至講武堂舊基周審仍至星皇山下馬入幕次宣飯於閣臣承史乘馬還發入八達門重陽門下馬入行宮
정조 24년 · 강
召見京畿監司徐鼎修果川縣監金鋼始興縣令尹守翼迎華察訪李元膺于維與宅
정조 24년 · 강
命迎華驛許貸公貨事及驛屬復戶米移付稍近邑海門站康福站馬位田收稅付之本驛開川站移設事竝令廟堂稟處